Retrospektiivsest 12 aasta haigusregistri põhjal tehtud uuringust selgus, et neuroloogilise haiguse Guillain-Barré´i sündroomi ja gripivaktsiini vahel puudub seos, nagu on seni arvatud, vahendas ERRi teadusportaal.
Teadlased hakkasid Guillain-Barré´i sündroomi gripivaktsiiniga ühendama alates 1976. aastast, kui nad tuvastasid väikese, kuid olulise seose. Nüüd aga tegid uurijad California tervishoiusüsteemi andmebaasi põhjal otsingu, millega tuvastasid 415 kinnitatud Guillain-Barré´i juhtumit. Neist vaid 25 puhul oli inimene kuus nädalat enne haigestumist saanud ükskõik millist vaktsiini. Enamik neist sai gripivaktsiini, kuid osad ka kaitsesüste pneumokoki, teetanuse, difteeria, läkaköha, A- ja B-hepatiidi vastu.